CELEX: 32021R2238
Language: sk
Date: 2021-12-15 00:00:00
Title: Vykonávacie nariadenie Komisie (EÚ) 2021/2238 z 15. decembra 2021, ktorým sa mení vykonávacie nariadenie (EÚ) 2019/773, pokiaľ ide o postupné ukončovanie špecifických prípadov v súvislosti s koncovou návesťou (Text s významom pre EHP)

16.12.2021   
               
               
                  SK
               
               
                  Úradný vestník Európskej únie
               
               
                  L 450/57
               
            
         VYKONÁVACIE NARIADENIE KOMISIE (EÚ) 2021/2238
         z 15. decembra 2021,
         ktorým sa mení vykonávacie nariadenie (EÚ) 2019/773, pokiaľ ide o postupné ukončovanie špecifických prípadov v súvislosti s koncovou návesťou
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady (EÚ) 2016/797 z 11. mája 2016 o interoperabilite železničného systému v Európskej únii (1), a najmä na jej článok 5 ods. 11,
         keďže:
         
                     (1)
                  
                  
                     V bode 4.2.2.1.3.2 prílohy k vykonávaciemu nariadeniu Komisie (EÚ) 2019/773 (2) sa stanovujú lehoty, po uplynutí ktorých vnútroštátne orgány vo všetkých členských štátoch bez výnimky musia akceptovať všetky nákladné vlaky vybavené koncovou návesťou pozostávajúcou z dvoch odrazových dosiek a musia prestať vyžadovať akýkoľvek iný typ koncovej návesti pre nákladné vlaky.
                  
               
                     (2)
                  
                  
                     V bode 4.2.2.1.3.2 sa uvádzajú osobitné prípady viacerých členských štátov vrátane Belgicka, Francúzska, Portugalska a Španielska, ktoré boli oprávnené uplatňovať vnútroštátne predpisy, na základe ktorých sa vyžaduje, aby boli nákladné vlaky vybavené dvomi stálymi červenými svetlami ako podmienka jazdy na úsekoch ich siete. Tieto špecifické prípady by sa mali postupne zrušiť.
                  
               
                     (3)
                  
                  
                     S cieľom zabezpečiť, aby členské štáty prijali všetky potrebné opatrenia na umožnenie úplnej harmonizácie koncových návestí na nákladných vlakoch na úrovni Únie do 1. januára 2026, mali by pravidelne podávať správy o vykonávaní navrhovaných zmierňujúcich opatrení a prijať naliehavé opatrenia, ak sa zistia odchýlky od stanoveného plánu.
                  
               
                     (4)
                  
                  
                     Belgicko, Francúzsko, Portugalsko a Španielsko predložili Komisii správy o svojom používaní odrazových dosiek, v ktorých sa identifikujú závažné prekážky v súvislosti s plánovaným zrušením vnútroštátnych predpisov do 1. januára 2022 pozdĺž koridorov nákladnej železničnej dopravy špecifikovaných v súlade s nariadením Európskeho parlamentu a Rady (EÚ) č. 913/2010 (3).
                  
               
                     (5)
                  
                  
                     Železničná agentúra Európskej únie predložila 29. júna 2021 odporúčanie „REC TSI OPE 422132“, v ktorom navrhla zmenu bodu 4.2.2.1.3.2 prílohy k vykonávaciemu nariadeniu (EÚ) 2019/773. Komisia na základe tohto odporúčania a po zohľadnení zistení uvedených v správach predložených členskými štátmi preskúmala dátumy harmonizácie odrazových dosiek v Únii. Komisia takisto dospela k záveru, že v súčasnosti sa nevyžaduje preskúmanie špecifikácie stanovenej v dodatku E k Nariadenie Komisie (EÚ) č. 321/2013 (4). Komisia náležite zohľadnila otázky bezpečnosti a kapacity, ako aj vplyv prechodu k harmonizovanému používaniu odrazových dosiek na náklady.
                  
               
                     (6)
                  
                  
                     V dôsledku zistení uvedených v správach Belgicka, Francúzska, Portugalska a Španielska a preskúmania týchto zistení Komisiou by sa mal termín 1. januára 2022 na akceptovanie nákladných vlakov vybavených koncovou návesťou pozostávajúcou z dvoch odrazových dosiek pozdĺž koridorov nákladnej železničnej dopravy špecifikovaných v súlade s nariadením (EÚ) č. 913/2010 pre tieto členské štáty odložiť.
                  
               
                     (7)
                  
                  
                     Týmto rozhodnutím nie je dotknutá prebiehajúca práca Železničnej agentúry Európskej únie s cieľom ďalej harmonizovať koncovú návesť a prípadné budúce preskúmanie dodatku E k nariadeniu (EÚ) č. 321/2013, ktoré môže Komisia prijať so zreteľom na vplyv na bezpečnosť, kapacitu a náklady.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom výboru zriadeného v súlade s článkom 51 ods. 1 smernice (EÚ) 2016/797,
                  
               PRIJALA TOTO NARIADENIE:
         
            Článok 1
            V bode 4.2.2.1.3.2 prílohy k nariadeniu (EÚ) 2019/773 sa odsek „Postupné ukončovanie“ nahrádza takto:
            
               „Postupné ukončovanie:
               
               Na akceptovanie nákladných vlakov vybavených koncovou návesťou pozostávajúcou z 2 odrazových dosiek sa uplatňujú tieto lehoty:
               
                           1.
                        
                        
                           Od 1. januára 2022 pozdĺž koridorov nákladnej železničnej dopravy špecifikovaných v súlade s nariadením (EÚ) č. 913/2010 s týmito výnimkami na tratiach, kde dve stále červené svetlá predstavujú prevádzkovú požiadavku na zaistenie bezpečnosti:
                           
                                       a)
                                    
                                    
                                       1. januára 2026 pre Belgicko a Francúzsko;
                                    
                                 
                                       b)
                                    
                                    
                                       1. januára 2025 pre Portugalsko a Španielsko.
                                    
                                 
                     
                           2.
                        
                        
                           Od 1. januára 2026 na celej železničnej sieti Európskej únie.
                        
                     Členské štáty, na ktoré sa vzťahujú výnimky podľa odseku 1 písm. a) a b), predložia Komisii najneskôr do 1. marca 2022 podrobný akčný plán a presné ciele, ktorými sa zabezpečí odstránenie požiadavky na červené svetlá ako koncové návesti. Tieto členské štáty potom každých šesť mesiacov predložia Komisii správu o pokroku dosiahnutom pri používaní odrazových dosiek v ich sieti s cieľom harmonizovať koncové návesti na úrovni Únie do 1. januára 2026. Zainteresované strany poskytnú všetky potrebné informácie, aby členské štáty mohli plniť svoju povinnosť podávania správ.
               Komisia podáva výboru uvedenému v článku 51 smernice (EÚ) 2016/797 správu o pokroku pri realizácii oddielu 4.2.2.1.“
            
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 15. decembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 138, 26.5.2016, s. 44.
         
            (2)  Vykonávacie nariadenie Komisie (EÚ) 2019/773 zo 16. mája 2019 o technickej špecifikácii interoperability týkajúcej sa subsystému „prevádzka a riadenie dopravy“ železničného systému v Európskej únii, ktorým sa zrušuje rozhodnutie 2012/757/EÚ (Ú. v. EÚ L139I, 27.5.2019, s. 5).
         
            (3)  Nariadenie Európskeho parlamentu a Rady (EÚ) č. 913/2010 z 22. septembra 2010 o európskej železničnej sieti pre konkurencieschopnú nákladnú dopravu (Ú. v. EÚ L 276, 20.10.2010, s. 22).
         
            (4)  Nariadenie Komisie (EÚ) č. 321/2013 z 13. marca 2013 o technickej špecifikácii interoperability týkajúcej sa subsystému „železničné koľajové vozidlá – nákladné vozne“ systému železníc v Európskej únii, ktorým sa zrušuje rozhodnutie Komisie 2006/861/ES (Ú. v. EÚ L 104, 12.4.2013, s. 1).